自曹還都舟中奉酬子中見寄
作者：劉攽
朝代：宋

paragraphs: 結束遡都門，歡言瞻上東。
宿舂不成裝，徒御殊匆匆。
傾城千萬人，髫稚隨老翁。
攬袪强我留，路隘馬不通。
志微術無多，舉動非材雄。
畦隧不知拙，雕朽寧謂工。
尚憐畎畝民，欲使衣食充。
吏課才第六，名品出下中。
豈期此邦人，念我如豳風。
竟慚不赫赫，用底書成功。
人事非有常，物變何必終。
移是趣日新，應諧猶不窮。
恥爲堅白辯，判別僻與衷。
由是知命來，但覺心源空。
思君天材異，汗血流驃驄。
定交既非晚，接武崑瀛蓬。
歲月使人驚，冠带昔兒童。
別離過三秋，會合今復同。
新詩思何深，清月醒困蒙。
相哀蹇無成，爲客謝諸公。